Nuorten Ystävät

Nuorten Ystävät on 1907 perustettu sosiaali- ja terveysalan asiantuntija- ja vaikuttajajärjestö, jonka keskustoimisto sijaitsee Oulussa. Monialajärjestönä toimiva Nuorten Ystävät on ennaltaehkäisevän lastensuojelutyön, vanhemmuuden tuen, vaativan erityisen tuen opetuksen sekä arkikuntouttavan vertaistoiminnan toteuttaja. Järjestö tukee muun muassa pitkään työttömänä olleiden, täsmätyökykyisten ja nivelvaiheessa olevien opintonsa päättävien työnhakijoiden työllistymistä avoimille työmarkkinoille. Järjestön osaomistama yhteiskunnallinen yritys Hoivatie Oy tuottaa valtakunnallisia sosiaali- ja työelämäpalveluja. Nuorten Ystävät on muun muassa SOSTEn jäsenjärjestö.

 Toiminta 

 Ammattilaisten ohjaamaa ennaltaehkäisevää tukea 
Nuorten Ystävillä on 19 yksikköä tai toimipistettä 14 eri paikkakunnalla Suomessa. Ammattilaisten tarjoamaa tukea on verkkovälitteisesti saatavilla koko Suomessa. Toiminta on maksutonta.

 Lapsiperhetyö 
Vuonna 2012 perustetun Vanhempien Akatemian toimintaan ovat tervetulleita kaikki 0–16-vuotiaiden lasten vanhemmat, niin pienten kuin vähän isompienkin pulmatilanteiden kanssa. Vanhempien Akatemia on tutkittuun tietoon, verkostoyhteistyöhön sekä vanhempien ja perheiden osallisuuteen pohjautuva kolmiportainen toimintamalli vanhemmuuden tukemiseksi. Toiminta tarjoaa vanhemmille tukea lapsiperhearkeen, parisuhteeseen sekä erotilanteessa. Toiminta on lapsiperhetyön asiantuntijoiden ohjaamaa ja maksutonta. Verkossa olevan toiminnan kautta vanhemmat ja nuoret voivat osallistua toimintaan ympäri Suomen. Toimipisteet sijaitsevat paikallisesti Oulussa ja Seinäjoella, jossa keskitystään erityisesti yläkoulujen ja perheiden kanssa tehtävään yhteistyöhön koulupudokkuuden ehkäisemiseksi ja koulunkäynnin vahvistamiseksi. Toimintaa tukee sosiaali- ja terveysministeriö (STEA). 

 Klubitalotoiminta 
Sosiaali- ja terveysjärjestöjen avustuskeskuksen sekä hyvinvointialueiden tuella Nuorten Ystävät ylläpitää kolmea klubitaloa, jotka ovat Pönkkä Oulussa, Tönäri Kajaanissa ja Roihula Rovaniemellä. Sosiaalialan ammattilaisten ohjaama klubitalotoiminta on tarkoitettu yli 18-vuotiaille työikäisille, jotka kokevat tarvitsevansa tukea arkeen, työllistymiseen tai opiskeluun liittyvissä asioissa sekä kaipaavat yhteisöä ja mielekästä, tavoitteellista tekemistä arkeensa. Klubitaloissa toteutetaan yhteistyötoimintaa muiden mielenterveystyötä tekevien tahojen kanssa, kuten esimerkiksi Hyvän Mielen Talo Oulussa. Toiminta on alkanut vuonna 2012 Oulun Pönkässä, josta toiminta laajeni useammille paikkakunnille. Uusin avaus on ESR-hankerahoitteinen Virtuaaliklubitalo Virkku toimii koko Pohjois-Suomen alueella virtuaalialustalla verkossa. Toiminta on suunnattu Pohjois-Suomen isojen kaupunkien (Oulu, Kajaani ja Rovaniemi).

 Valmennuspajat 
Valmennuspaja Mahis on työikäisten työnhakijoiden matalan kynnyksen kohtaamispaikka, jossa tarjotaan ammatillisesti ohjattuja työhönvalmennus- ja urasuunnittelupalveluja. Mahiksella voi opetella uusia elämänhallinnan ja arjen taitoja sekä saada vertaistukea. Toiminnassa olennaista on yhteisöllisyys, yksilöllisyys, vertaistuki ja aito läsnäolo. Valmennuspajalla voi osallistua kuntouttavaan työtoimintaan, tulla työkokeiluun tai osallistua erikseen sovitun toiminnan mukaisesti. Nuorten Ystävien valmennuspajat sijaitsevat Muhoksella ja Jyväskylässä. Lisäksi Muhoksella tarjotaan 16–28-vuotiaille Nuorten Startti -toiminnassa tukea oman elämäntilanteen selvittämiseen sekä työelämään ja opintoihin hakeutumiseen. Jokainen asiakas saa oman työhönvalmentajan, joka jalkautuu rinnallakulkijaksi erityisesti siirtymävaiheisiin opiskelu- ja työpaikoille. Tarvittaessa asiakas ohjataan terveys- ja sosiaalihuollon palveluihin sekä tuetaan häntä talouteen ja asumiseen liittyvissä asioissa.

 Korjaava päihdetyö 
Oulussa toimiva Verto tarjoaa matalalla kynnyksellä yhteisöllistä ja toiminnallista vertaistoimintaa täysi-ikäisille huumausaineriippuvuudesta kuntoutuville henkilöille sekä huumeiden käyttäjien läheisille.

Lähtökohtana on kävijöiden ja heidän läheistensä osallisuuden vahvistaminen omassa elämässä ja yhteiskunnassa sekä kokemustiedon ja vertaisuuden hyödyntäminen. Toiminnassa tarjotaan sosiaalialan ammattilaisten ohjaamaa työhönvalmennusta, jossa edistetään tukea tarvitsevien työnhaku- ja opiskeluvalmiuksia sekä pääsyä palkkatyöhön avoimille työmarkkinoille.

 Koulut 
Nuorten Ystävät ylläpitää Muhoksella kahta yksityistä perusopetusta antavaa koulua. Nuorten Ystävien koulu Muhoksella on suunnattu oppilaille, joilla on oppimisvaikeuksia kehityksen viivästymästä, tunne-elämän häiriöstä tai muista näihin verrattavista syistä johtuen. Koulussa esiopetusta, perusopetusta ja tutkintokoulutukseen valmentavaa koulutusta (TUVA). Pohjolan koululla järjestetään perusopetusta sekä tutkintokoulutukseen valmentavaa koulutusta (TUVA) Hoivatien vaativan sijaishuollon yksiköihin sijoitetuille lapsille ja nuorille. Muhoksella sijaitseva koulu tarjoaa oppilaskohtaista tukea heille, jotka eivät ilman vahvoja tukitoimia saa oppivelvollisuuttaan suoritettua. Pienet opetusryhmät, tiivis oppimisen tuki, tehokas oppilashuolto ja avoin yhteistyö oppilaan läheisverkoston kanssa tukevat nuorten koulunkäynti- ja elämänhallintataitojen kehittymistä. Kouluilla työskentelee erityisluokanopettajia, aineenopettajia ja koulunkäynninohjaajia.

 Kehittämistyö 
Järjestöllä on käynnissä vuosittain useita hankkeita, joiden avulla luodaan eri kohderyhmille hyvinvointia vahvistavaa toimintaa, kuten maahanmuuttaneille, harvaan asuttujen seutujen nuorille tai täsmätyökykyisille. Hankkeissa tuotetaan uutta tietoa palvelutarpeista, ja luodaan tarpeeseen tähtääviä toimintamalleja niin kunnille ja hyvinvointialueille kuin työnantajille ja päätöksentekijöille hyödynnettäväksi.

Kritiikki
Marraskuussa 2011 MTV3-kanavan 45 minuuttia -ohjelmassa kerrottiin, että Muhoksen Pohjolakodissa oli käytetty lasten eristämistä betoniseen putkaan. Näin oli toimittu 34 kertaa vuonna 2011. Pohjois-Suomen aluehallintovirasto teki Pohjolakotiin tarkastuskäynnin sen jälkeen, kun MTV3 oli haastatellut koulukodin edustajia.
Alkusyksyllä 2018 apulaisoikeusasiamies ja tarkastajat tekivät kaksipäiväisen yllätystarkastuksen Pohjolakotiin ja löysivät vakavia puutteita lastensuojelulain noudattamisessa: lakiin perustumattomia mielivaltaisia, lapsia alistavia sekä nöyryyttäviä käytäntöjä. Esimerkiksi liikkumisvapautta oli rajoitettu laittomasti, nuoria oli pakotettu riisumaan kokonaan alasti henkilötarkastuksen ajaksi ilman riittävää intimiteettisuojaa, nuorten kiinnipitoon oli ryhdytty liian matalalla kynnyksellä, ja nuoria oli eristetty huoneisiinsa perusteetta tai ilman lain vaatimaa päätöstä. Marraskuussa 2018 uutisoitiin, että Keskusrikospoliisi on aloittanut koulukotia koskevan tutkinnan apulaisoikeusasiamiehen pyynnöstä. Tutkinnassa yritettiin selvittää, ovatko koulukodin toiminnassa mukana olevat henkilöt syyllistyneet pahoinpitelyyn, vapaudenriistoon tai virkavelvollisuuden rikkomiseen. Kaikki rikosepäilyt päättyivät syyttämättäjättämispäätökseen. Koulukoti ilmoitti parantaneensa toimintatapojaan tarkastuksen tiimoilta. AVI ja Valvira tarkastivat Pohjolakodin uudelleen joulukuussa 2019 ja totesivat, että asianmukaisiin toimenpiteisiin on ryhdytty, eikä epäasianmukaisia tai lainvastaisia käytäntöjä todettu. Pohjolakodin hallinnointi siirtyi vuonna 2021 Hoivatie Oy:lle.

 Lähteet 
 Nuorten Ystävät ry

 Viitteet 

Luokka:Suomalaiset nuorisojärjestöt
Luokka:Suomalaiset lastensuojelujärjestöt